Na osnovu člana 174 stav 2 tačka 5 Zakona o lokalnoj samoupravi (“Službeni list CG“, br. 2/18, 34/19 i 38/20), člana 54 stav 1 tačka 2 Statuta Glavnog grada (“Službeni list CG-Opštinski propisi”, br. 8/19 i 20/21), Skupština Glavnog grada - Podgorice, na sjednici održanoj 04. marta 2022. godine, donijela je -

**O D L U K U**

**O IZMJENAMA I DOPUNAMA ODLUKE**

**O USLOVIMA I POSTUPKU FINANSIRANJA PROJEKATA I PROGRAMA NEVLADINIH ORGANIZACIJA**

**Član 1**

U Odluci o uslovima i postupku finansiranja projekata i programa nevladinih organizacija (“Službeni list CG – Opštinski propisi”, broj 47/20) , član 21 mijenja se i glasi:

 “Nevladina organizacija podnosi prijavu na konkurs u roku od 30 dana od dana objavljivanja.

 Prijava sadrži osnovne podatke o nevladinoj organizaciji i ovlašćenom licu i podnosi se u propisanoj formi (obrazac 1).

 Prijava se podnosi Komisiji na pisarnici Glavnog grada.

 Uz prijavu na konkurs, prilaže se:

* kopija rješenja o upisu u registar nevladinih organizacija sa sjedištem u Glavnom gradu;
* kopija osnivačkog akta i statuta nevladine organizacije;
* kopija finansijskog izvještaja (bilans stanja i bilansa uspjeha) za poslednju fiskalnu godinu;
* predlog projekta sa kojim nevladina organizacija konkuriše za dodjelu sredstava (obrazac 2);
* pregled budžeta i plana potrošnje (obrazac 3);
* logički okvir rada (obrazac 4);
* podaci o iskustvu zaposlenih (kopije ugovora o radu, ugovora o djelu i ugovora o volonterskom radu);
* izvještaj o realizovanim projektima u prethodnoj godini, zaključno sa danom objavljivanja konkursa;
* potvrdu da nema dospjelih neizmirenih obaveza po osnovu lokalnih javnih prihoda;
* garancija (izjava) ovlašćenog lica za zastupanje i predstavljanje nevladine organizacije da od drugog donatora nije dobila sredstva ili dio sredstava za realizaciju projekta za koji se kandiduje, a koja sadrži odredbu o prihvatanju odgovornosti (obrazac 5).

 Prijava na konkurs dostavlja se u štampanoj i elektronskoj verziji (CD) u zapečaćenoj zatvorenoj koverti na pisarnici Glavnog grada sa naznakom – Prijava na konkurs za raspodjelu sredstava nevladinim organizacijama”.

**Član 2**

Član 24 mijenja se i glasi:

“Predlog projekta sačinjava se na projektnoj formi (obrazac 2) i treba da sadrži:

* naziv nevladine organizacije;
* naziv projekta;
* prioritetnu oblast projekta za koju se konkuriše;
* ukupan budžet projekta i iznos koji se potražuje od Glavnog grada;
* trajanje projekta;
* realizovane projekte u prethodnoj godini (ukoliko ima);
* broj zaposlenih lica na dan prijavljivanja projekta;
* kratak opis projekta;
* opis povezanosti projekta sa prioritetnim oblastima;
* opis problema;
* ciljeve projekta;
* opis ciljne grupe/korisnici projekta;
* očekivane rezultate projekta;
* detaljan opis akivnosti projekta (rok, mjesto i dinamika realizacije projekta);
* spisak lica koja će biti angažovana na realizaciji projekta;
* način praćenja i procjene uspješnosti realizacije projekta;
* finansijsku održivost projekta;
* budžet projekta i iznos sredstava za koji se konkuriše, iznos sopstvenih sredstava (učešća), kao i iznos sredstava koja su za isti projekat ili program odobrena od strane drugih donatora, ukoliko su takva sredstva odobrena;
* pretpostavke i rizike u realizaciji projekta.

 Logički okvir rada (obrazac 4), pregled budžeta i plan potrošnje (obrazac 3) moraju biti usaglašeni sa projektnim predlogom“.

**Član 3**

 U Članu 35 stav 3 poslije riječi „izvještaj“ dodaju se riječi: „na propisanom obrascu (obrazac 6)“.

**Član 4**

U članu 37 poslije riječi: “podnosi Komisiji” dodaju se riječi: ”na propisanom obrascu (obrazac 7)”.

U istom članu riječi: ”konačni programski i finansijski izveštaj”, zamjenjuju se riječima: ”finalni izvještaj o realizaciji projekta (obrazac 8)”.

**Član 5**

Obrasci od 1 do 8 čine sastavni dio ove odluke.

**Član 6**

 Ova odluka stupa na snagu danom objavljivanja u „Službenom listu Crne Gore - Opštinski propisi”.

Broj: 02-016/22-106

Podgorica, 04. mart 2022.godine

**SKUPŠTINA GLAVNOG GRADA – PODGORICE**

 **PREDSJEDNIK SKUPŠTINE**

 **dr Đorđe Suhih**